Bólusetning með bóluefni AstraZeneca verður stöðvuð tímabundið hér á landi. Þetta var ákveðið eftir að fregnir bárust af hugsanlegum tengslum milli bóluefnisins og blóðtappa. Ekki hafa borist tilkynningar um slíkt hér á landi að sögn sóttvarnalæknis. Einn var greindur með COVID í gær og var sá í sóttkví.
Hátt í níu þúsund Íslendingar hafa nú þegar verið bólusettir með bóluefni AstraZeneca, aðallega heilbrigðisstarfsfólk. Tilkynnt hefur verið um blóðtappa hjá fólki í Danmörku og Austurríki í kjölfar bólusetningar. Þá hefur verið tilkynnt um eitt dauðsfall í hvoru landi. Verið er að skoða málið hjá Lyfjastofnun Evrópu og sagði Þórólfur Guðnason, sóttvarnalæknir, á upplýsingafundi Almannavarna í morgun að stofnunin hefði sagt að ekkert benti til orsakasamhengis. Nánari upplýsinga er að vænta í dag eða á allra næstu dögum.
En til að gæta fyllsta öryggis þá höfuð við hér á Íslandi einnig ákveðið að stöðva tímabundið bólusetningu með Astrazeneca bóluefninu eða þar til betri upplýsingar fást um þessa atburði. Og við munum greina frá því þegar við fáum góðar uppl.
Sóttvarnalæknir segir bólusetningu með AstraZeneca hér á landi hafa gengið vel.
og við höfum ekki fengið upplýsingar um neinar alvarlegar afleiðingar eða alvarleg veikindi hjá fólki eftir astrazeneca bóluefni.
Sóttvarnalæknir gerir ráð fyrir að notkun bóluefnisins verði aðeins stöðvuð í nokkra daga. Bóluefnið hefur verið hvað mest notað í Bretlandi og kveðst hann ekki vita til þess að borist hafi margar tilkynningar þaðan um blóðtappa í kjölfar bólusetningar. Í Danmörku, Austurríki, Eistlandi, Litháen, Lettlandi, Lúxemborg og í nokkrum borgum Noregs hefur einnig verið gert hlé á notkun bóluefnisins.
Einn var greindur með veiruna innanlands í gær og var sá í sóttkví. Nú hafa verið greind fimm afleidd smit af landamærasmiti á dögunum sem var af breska afbrigði veirunnar. Hundrað og sjötíu manns eru í sóttkví. Ekki stendur til að herða aðgerðir eins og sakir standa.
Dönsk heilbrigðisyfirvöld hafa ákveðið að gera tveggja vikna hlé á bólusetningu við COVID-19 með bóluefni frá AstraZeneca. Í tilkynningu á vef Landlæknisembættis Danmerkur segir að þetta sé gert vegna tilkynninga um blóðtappa hjá fólki sem fengið hefur bólusetninguna. Ekki sé ljóst hvort tengsl séu þarna á milli, þetta sé gert í varúðarskyni. Þessa fjórtán daga á að nýta til að fara nánar yfir málin.
Tilkynnt hefur verið um eitt andlát. Greint er frá því á vef Danska ríkisútvarpsins, DR, að í morgun hafi heilbrigðisyfirvöld haft samband við yfirmenn bólusetninga um landið og beðið þá að hætta bólusetningum með bóluefninu. Dönsk yfirvöld ætla að nýta þessar tvær vikur til að gera nýtt mat á notkun bóluefnisins.
Danir standa nú í umfangsmestu og mikilvægustu bólusetningu í sögu landsins og því er þörf á öllum þeim bóluefnum sem í boði eru. Það hafi því ekki verið auðveld ákvörðun að hætta að nota eitt þeirra, er haft eftir Søren Brostrøm, landlækni Danmerkur, í tilkynningu. Vegna þess hve margir séu bólusettir verði að bregðast tímanlega við þegar grunur vakni um hugsanlegar aukaverkanir. Þá bendir landlæknisembættið á að einnig séu til ítarlegar rannsóknir sem sýni að bóluefnið sé bæði öruggt og áhrifaríkt.
Ákveðið hefur verið að stöðva tímabundið bólusetningu með bóluefni AstraZeneca hér á landi. Það sama hefur verið gert í Danmörku, Austurríki og víðar eftir að fólk fékk blóðtappa í kjölfar bólusetningar. Verið er að rannsaka hvort tengsl séu þarna á milli. 